PJW ตั้งเป้าปี 59 รายได้โต 8-10% คาดธุรกิจโรงพ่นสีถึงจุดคุ้มทุนในปี 60
PJW ตั้งเป้าปี 59 รายได้โต 8-10% ส่วนธุรกิจโรงพ่นสีคาดถึงจุดคุ้มทุนภายในปี 60 เผยการเจรจาลูกค้าในจีน 1-2 ราย เพื่อรับงานแพ็คเกจจิ้งจะได้ข้อสรุปภายในกลางปีหน้า
15 ธ.ค. 2558

นายวิวรรธน์ เหมมณฑารพ ประธานกรรมการบริหาร บริษัท ปัญจวัฒนาพลาสติก จำกัด (มหาชน) หรือ PJW เปิดเผยว่า แนวโน้มผลการดำเนินงานในปี 59 คาดว่าจะขยายตัวอย่างต่อเนื่อง โดยตั้งเป้ารายได้เติบโต 8-10% เมื่อเทียบกับปีนี้ ส่วนความคืบหน้าการเจรจาลูกค้าในประเทศจีน 1-2 ราย เพื่อรับงานแพ็คเกจจิ้ง มูลค่าประมาณ 200-300 ล้านบาท คาดว่าจะได้ข้อสรุปภายในกลางปีหน้า ซึ่งจะช่วยผลักดันรายได้ของบริษัทฯเติบโตอย่างมีนัยสำคัญ
สำหรับในส่วนของธุรกิจโรงพ่นสีในนิคมอุตสาหกรรมปิ่นทอง จ.ชลบุรี คาดว่าปีนี้จะสามารถสร้างรายได้ให้แก่บริษัทประมาณ 100 ล้านบาท คาดว่าจะถึงจุดคุ้มทุนในปี 60 ทั้งนี้ขึ้นอยู่กับภาวะอุตสาหกรรมยานยนต์ โดยโรงพ่นสีดังกล่าวมีกำลังการผลิตเต็มที่ (Full Capacity) คิดเป็นยอดขาย 500-600 ล้านบาท ขึ้นอยู่กับประเภทชิ้นงานที่ผลิตว่าเป็นชิ้นงานขนาดใหญ่หรือเล็ก
“อนาคตธุรกิจโรงพ่นสีและชิ้นส่วนยานยนต์จะมีส่วนสำคัญในการผลักดันรายได้รวมของบริษัทเติบโตอย่างแข็งแกร่ง และยั่งยืนในอนาคต และทำให้สัดส่วนรายได้ในส่วนของธุรกิจชิ้นส่วนพลาสติกสำหรับยานยนต์ขยับเพิ่มขึ้นเป็น 30-35% ของรายได้รวม จากเดิมอยู่ที่ 20-25% ของรายได้รวม”นายวิวรรธน์ กล่าว